‘อมตะ’จ่อเพิ่มเป้า รอขายที่พันไร่ปีนี้
AMATA รอลูกค้ายักษ์ใหญ่เกี่ยวกับรถยนต์ญี่ปุ่นยุโรปซื้อที่ดินกว่า 1,000 ไร่ ไตรมาส 3-4 ก่อนเพิ่มเป้ายอดขายปีนี้
23 ส.ค. 2554

AMATA รอลูกค้ายักษ์ใหญ่เกี่ยวกับรถยนต์ญี่ปุ่นยุโรปซื้อที่ดินกว่า 1,000 ไร่ ไตรมาส 3-4 ก่อนเพิ่มเป้ายอดขายปีนี้
นายวิบูลย์ กรมดิษฐ์ ประธานเจ้าหน้าที่บริหารฝ่ายปฏิบัติการ บริษัท อมตะ คอร์ปอเรชัน (AMATA) เปิดเผยว่า บริษัทจะปรับเพิ่มเป้าหมายยอดขายที่ดินของปีนี้จาก 1,5001,800 ไร่ หากลูกค้ารายใหญ่ 2 รายที่ประกอบธุรกิจเกี่ยวเนื่องกับรถยนต์จากญี่ปุ่นและยุโรปตอบตกลงซื้อที่ดินกว่า 1,000 ไร่ ในปลายไตรมาส 3 หรือต้นไตรมาส 4
แนวโน้มธุรกิจของบริษัทจะเติบโตไปถึงปี 2555 เพราะคาดว่าการผลิตรถยนต์จะเป็น 2 ล้านคัน จากปีนี้ 1.8 ล้านคัน และไทยก็เป็นศูนย์กลางในการผลิตรถยนต์ (ฮับ)
นอกจากนี้ ตั้งแต่เกิดแผ่นดินไหวที่ญี่ปุ่นมีผู้ลงทุนเข้ามาเยี่ยมเยือนบริษัทถี่ขึ้น และยังมีแนวโน้มผู้ลงทุนจีนเข้ามาไทยมากขึ้น เนื่องจากทางการจีนสนับสนุนให้ผู้ทำอุตสาหกรรมเข้ามาใช้ฐานการผลิตที่ไทยมากขึ้น ปัจจุบันบริษัทมีที่ดินรองรับลูกค้ากว่า 1 หมื่นไร่
นายวิบูลย์ กล่าวว่า ในช่วงครึ่งแรกปีนี้บริษัทมีงานรอรับรู้ 3,000 ล้านบาท คาดว่าทั้งปีจะมี 5,000-6,000 ล้านบาท ซึ่งจะรับรู้รายได้ในปีนี้กว่า 2,000 ล้านบาท ปัจจุบันรับรู้เป็นเงินสดแล้วถึง 1,900 ล้านบาท แต่บริษัทยังไม่สามารถรับรู้เป็นรายได้ได้เพราะยังไม่ได้โอนที่ดินให้ลูกค้าตามเกณฑ์มาตรฐานบัญชีใหม่
สำหรับการลงทุนในปีนี้ตั้งงบลงทุน 1,000 ล้านบาท สำหรับการก่อสร้างถนนขนาดใหญ่ในโครงการใหม่ ทั้งอมตะนคร และอมตะซิตี้ คาดว่าในเดือน พ.ย. บริษัทสามารถเพิ่มราคาขายที่ดินอีกไม่เกิน 5% และเพิ่มอัตรากำไรขั้นต้น
ส่วนแนวโน้มดอกเบี้ยขาขึ้น บริษัทได้ปรับเปลี่ยนเงินกู้ระยะยาวที่มีสัดส่วน 50% เป็นดอกเบี้ยคงที่มากขึ้น สามารถประหยัดดอกเบี้ยได้มากถึง 100 ล้านบาท และลดอัตราหนี้สินต่อทุน (ดี/อี) ลงจากปัจจุบันอยู่ที่ 1.6 เท่า